आईटीएफ तेक्वान्दोमा आर्मीको विजयी सुरुवात
नवौं राष्ट्रिय खेलकुद प्रतियोगिताको आईटीएफ तेक्वान्दो प्रतियोगितामा नेपाल आर्मीले सुरुवाती अग्रता लिएको छ । शनिबारदेखि सुरु भएको खेल अन्तर्गत प्याटनका ब्लु बेल्टतर्फ संचालित ९ बाउटमा त्रिभुवन आर्मी क्लबका धनसिंह परियारले स्वर्ण पदक जितेका छन् ।
बागलुङ — नवौं राष्ट्रिय खेलकुद प्रतियोगिताको आईटीएफ तेक्वान्दो प्रतियोगितामा नेपाल आर्मीले सुरुवाती अग्रता लिएको छ । शनिबारदेखि सुरु भएको खेल अन्तर्गत प्याटनका ब्लु बेल्टतर्फ संचालित ९ बाउटमा त्रिभुवन आर्मी क्लबका धनसिंह परियारले स्वर्ण पदक जितेका छन् ।उनको खेल प्रस्तुति अगाडि लुम्बिनी प्रदेशका सफल परियार टिक्न सकेनन् । सफदलले रजत पदकमा चित्त बुझाए ।सेनामा प्रवेश गरेदेखि नै खेलमा चाहना राखेका धमसिंहले ७ महिना अघिदेखि राष्ट्रिय खेल खेल्न तालिममा गएका थिए । डोटी स्थित भैरव प्रसाद गणमा कार्यरत भए पनि उनी सात महिनादेखि लगनखेलस्थित नेपाली सेनाको शारीरिक तालिम तथा खेलकुद केन्द्रमा प्रशिक्षण लिएका थिए । ‘पहिलो पटक राष्ट्रिय खेल खेल्न पाउने आसले उत्साहित थिएँ, तर पहिलो दिनको प्याटनमा परेकोले डर लागेको थियो, तर संयम भएर खेल्दा जित्न सकें,’ उनले प्रतिक्रिया दिँदै भने, ‘लगातार तालिममा बस्न पाएको र अग्रजको हौसलाले खेल जित्न सकें ।’ उनले स्वर्ण पदक पाउँदा आर्मीका खेलाडीको तालिले खेल स्थल गुञ्जेको थियो । दोश्रो चरणमा महिलातर्फको प्याटन सकेपछि स्पाइरिङ तर्फका खेल सुरु हुने रेफ्रि चिफ मेन प्रविण कार्कीले बताए । शनिबारदेखि सुरु भएको उद्घाटन कार्यक्रमले दिउँसोको समय लिएकोले ढीला गरी प्याटन सुरु भएको थियो । उद्घाटनमा बागलुङका सयौं नागरिक उपस्थित थिए ।बागलुङ नगरपालिका वडा नंं १ बाङगेचउरस्थित खेल मैदानमा भएको कार्यक्रममा आईटीएफलका केन्द्रीय पदाधिकारी, जिल्लाका जनप्रतिनिधि र कर्मचारीसमेत थिए । बागलुङ नगरपालिकाको व्यवस्थापनमा भएको कार्यक्रममा नगर प्रमुख बसन्तकुमार श्रेष्ठले खेल उद्घाटन गरेका थिए ।७ प्रदेश, नेपाली सेना, सशष्त्र प्रहरी र नेपाल प्रहरी गरी १० वटा टिमका २ सय ५० खेलाडीले प्रतियोगतामा भाग लिएका छन् । तेक्वान्दोमा ४५ स्वर्ण, ४५ रजत र ३० कास्य पदककालागि प्रतिस्पर्धा हुने आईटीएफका सचिव तथा बागलुङ नगरपालिकाका उपप्रमुख राजु खड्काले बताए । उनका अनुसार प्रतियोगितामा महिलातर्फ ४५ केजीदेखि ७० केजी र पुरुषतर्फ ५० केजीदेखि ८५ केजी तौल समूहका खेलाडीबीच प्रतिस्पर्धा गर्ने व्यवस्थापन मिलाइएको हो । खेल उद्घाटनअघि बागलुङका स्थानीय जातजातिका कला र संस्कृतिका झाँकी प्रस्तुत गरिएको थियो । लाखे नाच, घोडा नाच, सोरठी, सती घाँटु, भजन, पञ्चेबाजा तथा स्थानीय विद्यार्थीहरूले अन्य राष्ट्रिय गीत संगीत प्रस्तुत गरेका थिए । खेललाई सफल पार्न नगरपालिकाले महोत्सव झैं नागरिकलाई समेत उतारेको थियो ।